आज जब वर्मा सिरौलीगौसपुर में वोट डालने के लिए पहुंचे और वापस होने लगे तो उनसे सवाल किया गया कि क्या कांग्रेस में टिकट वितरण में कांग्रेस सांसद पुनिया की नहीं चली? क्या कांग्रेस में टकराव है? फिर पुनिया जी जिले में पार्टी के प्रचार से दूर क्यों रहे? इस बात पर एकाएक तमतमाये बेनी वर्मा बोले क्या बात करते हैं। पुनिया को बाराबंकी के बारे में क्या मालूम है। वह पंजाब से यहां आये हैं। मेरा दावा है कि हमारी पार्टी जिले की सभी आधा दर्जन सीटों पर विजय प्राप्त करेगी। इतना कहकर राहुल गांधी के लाडले वर्मा गाड़ी में बैठकर चलते बने। दूसरी तरफ बेनी के इस उवाच के बाद इसे लेकर सियासी जगत में खासा हंगामा खड़ा हो गया। क्योंकि कांग्रेसी सांसद पुनिया हरियाणा के रहने वाले हैं और अब तो उन्होंने बाराबंकी में ही अपना निजी आवास भी बना लिया है। ऐसे में उनके ही दल के एक वरिष्ठ नेता के द्वारा यह बात कहना कहीं न कहीं कांग्रेस में मचे घमासान की चुगली कर गया। जिसे लेकर विरोधी तो विरोधी कांग्रेस के लोग भी चर्चा परिचर्चा में गुथ कर रह गये।